
Berkeley kartezianizmusa és az önismeret két modellje

Dolgozatom célja, hogy számot vessek Berkeley ún. karteziánus-értelmezésével. Írásom első felében a velünkszületettség és a tiszta értelem tanításának Berkeley filozófiájában betöltött szerepét vizsgálom és amellett érvelek, hogy Berkeley álláspontja lényegileg tér el Locke fogalom-empirizmusától. Azonban – ez dolgozatom második részének tanulsága – a Berkeley által elfogadott álláspont nem azonosítható minden megszorítás nélkül a karteziánus innátizmussal sem. Ahogy a reflexió és az ehhez szervesen kapcsolódó lélekfilozófiai kérdések tárgyalása során kiderül: Descartes és Berkeley másként vélekedett a gondolkodás és a lélek viszonyáról, a szubsztancionalitás fogalmáról, és az önismeret két, alapvetően különböző elméletét dolgozták ki.
Nem csak abban tér el a Berkeley-féle önismeret a Descartes-itól, hogy az nem egy észlelési viszony – Berkeley szerint ugyanis nem lehet ideánk önmagunkról –, hanem abban is, hogy amit az önismeret feltár az két, teljesen heterogén fajtájú létező: a teljesen aktív lélek és a teljeséggel passzív idea. Descartes számára azonban mivel a lélek és a gondolkodás végső soron azonos, és mivel az idea leginkább a lelki szubsztancia moduszaként értendő, az önismereti aktus során az ideán keresztül – attól megkülönböztethetetlen módon – tárul fel önmagunk lényege is. Berkeley szerint viszont – miután a szubsztancia-modusz nyelvhasználatot elutasította – az ideákból kiindulva szinte semmi lényegit nem tudunk meg önmagunkról.
Berkeley szerint az igazi önismeret leginkább csak annak az észlelési viszonynak a tudatosítása, amelyik az én – mint észlelő – és az idea – mint észlelt tárgy – között fennáll. És pontosan ez az a terrénum az, ahol a velünkszületett fogalmaink megmutatkoznak. Amik Berkeley innátizmusa szerint velünk születnek, azok nem ideák, vagyis – tartalmi azonosságuk ellenére – nem a karteziánusok innátái, hanem olyan fogalmak, amelyek leginkább mint a lélek – e nem tárgyiasítható fogalmakban megnyilvánuló – aktív viszonyulásaiként ragadhatóak meg. Ha tehát a nehezen vitatható hasonlóságokon túl felismerjük és tudatosítjuk ezeket a részletekben megbújó különbségeket is, talán pontosabb képet kaphatunk arról, milyen értelemben is lehetne Berkeley egy „ír karteziánus”.



